ДРУШТВО ЗА РЕОСИГУРАЊЕ

**„ДУНАВ-РЕ“ а.д.о.**

- Скупштина Друштва -

**З А П И С Н И К**

Са 85. ванредне седнице Скупштине Друштва, одржане дана 19.02.2015. године, у пословним просторијама Друштва, Београд, Кнез Михаилова бр.6/II, сала за састанке.

Седница је почела у 13,00 часова.

Извршни директор за правне послове, Бојан Маричић је информисао присутне да је листа акционара за ову седницу утврђена на основу Јединствене евиденције акционара Централног регистра, на дан 06.10.2014. године.

Седници су присуствовали пуномоћници следећих акционара:

Компанија Дунав осигурање а.д.о.- 75.126 гласова - пуномоћник Бојан Миладиновић (пуномоћје бр. 216548 од 23.10.2014. године)

Сава осигурање а.д.о.- 2.731 глас - пуномоћник Драган Новаковић (пуномоћје бр. 10 -5935 од 13.10.2014. године)

Слободан Мацура- 4 гласа.

Поред наведених пуномоћника акционара, седници су присуствовали и запослени у Друштву: Зорана Пејчић, генерални директор, Бојан Маричић, извршни директор за правне послове, Лепосава Поповић, извршни директор за послове реосигурања, Весна Катић, извршни директор за финансије и др Аца Алексић, извршни директор за информатичке послове.

Пре преласка на дневни ред, Бојан Маричић је саопштиo податак да од укупно 81.083 гласа , седници Скупштине присуствују представници акционара који располажу са 77.861 гласова што представља 96,06% од укупног броја гласова те да су испуњени услови за одржавање седнице и доношење пуноважних одлука.

Затим се прешло на избор председника Скупштине.

1. **Избор председника Скупштине**

У уводном излагању, Бојан Маричић је истакао да свако од присутних пуномоћника акционара може да предложи кандидата за председника, а да је у досадашњој пракси за председникa Скупштине предлаган пуномоћник акционара са највећим бројем гласова.

Присутни пуномоћници акционара били су сагласни са датом напоменом, тако да је као једини кандидат за прeдседника Скупштине предложен Бојан Миладиновић, пуномоћник Компаније Дунав осигурање.

Како није било пријављених за дискусију, прешло се на јавно гласање, дизањем руке, па је тако Скупштина, на основу члана 27. Статута Друштва, са 77.861 гласова «за», без гласова «против» и «уздржаних», донела

О Д Л У К У

о избору председника Скупштине

1. За председника 85. ванредне седнице Скупштине Друштва бира се Бојан Миладиновић, представник акционара Компaније Дунав осигурање а.д.о.
2. Изабрани председник ће председавати 85. седницом Скупштине акционара и у име Скупштине потписати донете акте.

Након избора, председник је преузео руковођење седницом Скупштине и предложио Дневни ред за ову седницу. Поред тога, председник је обавестио присутне о допуни дневног реда (који је проширен за тачку 4. која се односи на предлог одлуке о висини накнада за рад чланова Надзорног одбора Друштва), о којој су обавештени чланови Скупштине у законском року.

С обзиром да није било предлога за измену и допуну предложеног Дневног реда, пуномоћници су једногласно прихватили да се на овој седници размотри следећи:

ДНЕВНИ РЕД

1. Избор председника Скупштине

2. Разматрање и усвајање Записника са 84. седнице Скупштине

3. Предлог Одлуке о измени Статута Друштва

4. Предлог Одлуке о висини накнада за рад чланова Надзорног одбора Друштва

5. Разно

**2.Разматрање и усвајање Записника са 84. седнице Скупштине**

Пошто присутни акционари нису имали примедбе на предложени текст Записника са 84. ванредне седнице Скупштине, то је на основу чл. 29. Пословника о раду, са 77.861 гласова „за“, без гласова „против“ и „уздржаних“, Скупштина донела

О Д Л У К У

1. Усваја се, без примедаба, Записник са 84. ванредне седнице Скупштине одржане дана 24.10.2014. године у тексту који је достављен у материјалу за седницу.
2. Текст усвојеног Записника чини саставни део ове Одлуке.
3. **Предлог Одлуке о измени Статута Друштва**

У уводном излагању Бојан Маричић је навео разлоге због којих Скупштина Друштва доноси изене Статута. Зорана Пејчић је обавестила присутне да је до измене Статута дошло због измена у самој организацији Друштва због смањења трошкова (по новој систематизацији постоје два сектора, Извршни одбор ће убудуће чинити три члана, од којих је један генерални директор). Бојан Маричић је рекао да остали чланови Статута остају на снази до краја године, када је крајњи рок да се Статут измени у складу са новим Законом о осигурању.

Пошто није било дискусија Скупштина је на основу члана 31. тачка 3. Статута Друштва за реосигурање “Дунав Ре” а.д.o. Београд (пречишћен текст од 21.06.2012. године), и ), са 77.861 гласова „за“, без гласова „против“ и „уздржаних“, донела

О Д Л У К У

О ИЗМЕНИ СТАТУТА "ДУНАВ РЕ”. а.д.о.

Члан 1.

У СтатутуДруштва за реосигурање "Дунав Ре”. а.д.о. од 29. новембра 2006. године (пречишћен текст од 28.06.2012. године), у члану 32. став 1. мења се и гласи:

*„Извршни одбор Друштва има 3 (три) члана од којих је један генерални директор Друштва.“*

Члан 2.

Остале одредбе Статута Друштва од 29. новембра 2006. године (пречишћен текст од 28.06.2012. године), остају непромењене и на снази.

Члан 3.

Задужује се законски заступник Друштва да сачини пречишћени текст Статута.

Члан 4.

Ове измене Статута ступају на снагу осмог дана од дана објављивања на интернет страници или огласној табли Друштва.

**4. Предлог Одлуке о висини накнада за рад чланова Надзорног одбора Друштва**

У уводном излагању Бојан Маричић је навео да је предлог о измени висине накнаде за рад чланова Надзорног одбора, дошао од матичне компаније ’’Дунав осигурање'' и да је у складу са политиком Компаније, која се односи на смањење трошкова. Овим предлогом накнаде за рад чланова су смањене на 60.000 динара за председника и 45.000 динара за чланове. Слободан Мацура сматра да су накнаде ниске с обзиром на дужности и одговорност које имају председник и чланови Надзорног одбора. Бојан Миладиновић каже да је садашња ситуација налаже смањење накнада, али и да ће вероватно доћи до измена чим се створе услови за то.

Скупштина је на основу члана 31. тачка 12. Статута Друштва (пречишћен текст од 28.06.2012. године), са 77.861 гласова „за“, без гласова „против“ и „уздржаних“, донела

О Д Л У К У

1. Утврђује се месечна накнада за рад председника Надзорног одбора Друштва за реосигурање „Дунав Ре“ а.д.о. у нето износу од 60.000,00 динара.

1. Утврђује се месечна накнада за рад чланова Надзорног одбора Друштва за реосигурање „Дунав Ре“ а.д.о. у нето износу од 45.000,00 динара.
2. Ступањем на снагу ове Одлуке, престаје да важи Одлука Скупштине СД бр. 7/74 од 21.06.2012. године.
3. Ова Одлука ступа на снагу даном доношења.
4. **Разно**

Слободан Мацура је поставио питање да ли су измене Закона о осигурању утицале на завршни рачун и рокове који постоје. Весна Катић је одговорила да се измене Закона нису одразиле на рокове који се односе на коначну предају завршног рачуна Народној банци Србије и даље је крајњи рок за доставу 30.04.2015.године, када би требало да се НБС-у доставе завршни рачун, извештаји о пословању и политика о споровођењу реосигурања и саосигурања. До измена је дошло у делу који се осноси на достављање Извештаја за статистичке потребе, где је 28.02.2015. дефинисан раније као крајњи рок за достављање Извештаја. Међутим, пошто сам програм у АПР-у није завршен дошло је и до одлагања рока за доставу Извештаја на 31.03.2015. године.

Седница је завршена у 13,15 часова.

Записник саставила Председник Скупштине

Ивана Медић Бојан Миладиновић